
Virgil Ciucă 
 
Chemare la judecată 
 
Voi, ce ne-aţi vândut la Piaţă, 
Vreţi să ne vindeţi şi ţara. 
Nu v-ar apuca în viaţă 
Nici cucul, nici primăvara! 
 
Voi, ce ne-aţi vândut în piaţă, 
Vreţi acum să vindeţi munţii, 
Nu v-ar mai găsi în viaţă 
Nici copiii, nici părinţii! 
 
Voi, ce ne-aţi pângărit glia 
Şi-aţi uitat c-avem şi cruci, 
Lovi-v-ar apoplexia, 
Criminali şi eunuci! 
 
Voi, ce-aţi dezbinat poporul 
Şi v-aţi rotunjit averea, 
Împreună cu soborul 
Ne-aţi vândut şi căpisterea. 
 
Voi, ce ne-aţi scufundat fl ota, 
Vreţi să-necaţi România, 
Voi ne-aţi pregătit Golgota 
Şi ne-aţi întinat mândria. 
 
Aţi vândut averea ţării, 
Ne-aţi distrus aşezământul, 
Cum e ziua disperării, 
De v-ar înghiţi mormântul! 
 
Voi, ce-aţi vândut România 
La bănci şi la licurici, 
Voi ne-aţi năpădit ca râia - 
Trădători şi venetici! 
 
 
Voi, ce ne-aţi vândut pământul, 
Ne-alungaţi peste hotare, 
Să nu mai rostiţi cuvântul 
De ROMÂN, că mult ne doare! 
 
Aţi schimbat legile ţării, 
Chiar şi Constituţia 
Căci în ziua deşteptării 
Vreţi să ne-ngropaţi cu ea. 
 
Sfârtecat-aţi harta ţării, 
Ordin de globalizare, 
Nu v-ar apuca în viaţă 
Paştele şi Postul Mare! 
 
Voi ne-nmormântaţi cu nunta 
Dup-o lege vinovată, 
Aşa v-a cerut Oculta, 
Eu vă chem la judecată. 
 
Voi, ce ne-aţi vândut la Piaţă, 
Voi, ce ne-aţi trădat chiar ţara, 
Nu v-ar apuca în viaţă 
Nici cucul, nici primăvara! 
 
New York 
12 aprilie 2011 
Cântă cucul 
 
Rapsodului Tudor Gheorghe 
 
Cântă cucul, cucul cântă 
Ţării noastre, ţară sfântă 
Care-a apărut pe Terra 
Când nu se născuse Hera 
 
Cucul cântă să trezească 
Oastea noastră românească 
Cântă cucul şi adună 
Garda dacică străbună. 
 
Cântă cucul dar şi plânge 
Când vampirii ne sug sânge 
Cântă cucul şi blesteamă 
Pe cei care ne destramă 
 
Cântă cuc în vârf de munte 
Să facem peste Prut punte 
Când ne vom reuni ţara 
Cucule, să cânţi şi vara! 
 
Cucule, pasăre rară, 
Cheamă toţi românii-n ţară 
Cucule, pasăre sură, 
Cântă-ntreaga partitură. 
 
Cucule din Romanaţi 
Cântă pentru exilaţi! 
Cântă cucul din Gherceşti 
Dorurile româneşti. 
 
Cântă cuc şi la răscruce 
Căci ne-au răstignit pe cruce 
Cântă, cântă să te-audă 
Cei cu-apucături de iudă 
 
Cântă cucul din Craiova 
S-audă toată Moldova 
Fraţi români de la Tighina 
Împreună vom lua cina. 
 
Cântă-un cuc pierdut pe dealuri 
Pentru sfinte idealuri 
Cântă-un cuc din închisoare 
Pentru România Mare! 
 
Cântă cuc în faptul serii 
Revenirea primăverii 
Cântă-mi cuc pe la chindie 
Cântecul de veşnicie 
 
Cucule, din ţări străine, 
Mă gândesc zilnic la tine 
Doru-i dor şi dorul doare 
Lumea-i mică-n lumea mare! 
 
Cântă-un cuc deasupra porţii 
Cântecul sublim al sorţii 
Cântă pentru înfrăţire 
Imnul sfânt de re-ntregire 
 
Cucule, rapsodul sorţii 
Nu îmbrăca haina morţii 
 
New York 
8 mai 2012 

